Novak gee homself ŉ rede om te gloNovak Djokovic laat waai in Melbourne. Foto: Twitter. Ná gister se vierderonde-aksie in Melbourne het tennisliefhebbers ŉ bevestiging gekry van iets wat hulle eintlik lankal reeds weet: Selfs al sukkel Novak Djokovic met ŉ besering is hy steeds beter as die meeste ander spelers. Die Serwiese ster het korte mette met Alex de Minaur gemaak om die wedstryd met 6-2, 6-1 en 6-2 te beklink. Hy het 91 punte teenoor die 59 van die Aussie gewen en boonop deur die loop van die kragmeting nege potte op ŉ streep gewen. “ŉ Week gelede het ek nie rêrig aan die titel gedink nie; ek het maar net probeer om op die volgende wedstryd te konsentreer. Alles het egter nou verander. Die manier waarop ek gespeel het, het vir my ŉ rede gegee om te glo dat ek dinge verder kan voer,” het Djokovic gesê. Die 35-jarige speler het las van ŉ dyspierbesering, maar hy het só goed gespeel dat De Minaur bra skepties oor die omvang van die besering was. “Hoe het hy vir julle gelyk? Ek het gedink hy was baie beweeglik op die baan; dus weet ek nie eintlik nie. Hy is beslis bitter naby om op alle suiers te vuur,” het die Australiese speler gesê. Djokovic is die enigste oorblywende speler in die titelwedloop wat al vantevore in ŉ Grand Slam-toernooi koning gekraai het. “Ek dink nie eintlik dit gaan veel van ŉ verskil maak nie,” het die Serwiër gesê. “Die jonger ouens is honger om te wen en enigiets is moontlik op ŉ tennisbaan.” ????@AustralianOpen| #AusOpen | @DjokerNole pic.twitter.com/GNQbkLVqSl — ATP Tour (@atptour) January 23, 2023 Uitslae: Novak Djokovic klop Alex de Minaur met 6-2, 6-1 en 6-2 Tommy Paul klop Roberto Bautista Agut met 6-2, 4-6, 6-2 en 7-5 Andrey Rublev klop Holger Rune met 6-3, 3-6, 6-3, 4-6 en 7-6 Ben Shelton klop JJ Wolff met 6-7, 6-2, 6-7, 7-6 en 6-2 Karolina Pliskova klop Zhang Shuai met 6-0 en 6-4 Magda Linette klop Caroline Garcia met 7-6 en 6-4 Aryna Sabalenka klop Belinda Bencic met 7-5 en 6-2